SPOROČILO ZA JAVNOST

**»Igrajte se, igrajte se, igrajte se!«**

Velenje, 24. september 2014 – **Jubilejni Pikin festival je včeraj obiskala častna pokroviteljica Darja Groznik – Na podelitvi Pikine bralne značke je gostoval Andrej Rozman - Roza – Večer je popestrila Andreja Zupančič**

Dogodivščine izjemne deklice Pike Nogavičke že 25 let navdušujejo organizatorje največjega otroškega festivala pri nas, da iščejo nove izzive za male Pike in gusarje. Pri tem jim pomagajo častne pokroviteljice, letos predsednica Zveze prijateljev mladine Slovenije, novinarka in urednica Darja Groznik. »Vsi otroci imajo pravico igrati se,« je povedala Pikina prijateljica, ki je včeraj zvečer prejela plaketo in se tako zavezala, da bi navezo ohranjala tudi po 27. septembru, ko se Pikin festival konča. V Pikini lepotilnici je najprej dobila pegice, nato pa si je ogledala ustvarjalne delavnice in razstave v Mestni hiši. Pika jo je povabila po Bosi poti na ogled vil Zemljank in Indijanskega tabora, kjer je pokusila prvi letošnji kostanj. Ob Velenjskem jezeru sta se sprehodili še mimo Mednarodnega tabora do Zelenega odra, kjer je zvečer igrala in pela Andreja Zupančič, pa skozi Pikino mesto mimo Pleničkarnice in Čalapinkarnice do gusarske ladje in seveda vile Čira-Čara.

Darja Groznik je odraščala v Višnji Gori, kjer je preživela krasno otroštvo, pravi. »Ko si otrok, si lahko marsikaj privoščiš. Radoživost ti je blizu. Ko odrasteš, pa je marsikaj nekoliko drugače. Zato sem si iz ene svojih najljubših knjig, torej Pike Nogavičke, najbolj zapomnila misel: ljuba kroglica pregelk, nikdar nočem biti velk!« Opozarja, de se otrok enkratno razvija, nima še druge možnosti, zato je pomembno, da se razvija prav, tukaj in zdaj. Ob slavnostnem imenovanju za Pikino ambasadorko je priznala, da z malce strahu prevzema to prijetno dolžnost in čast. »Svečano obljubljam, da bom širila glas o Pikinem festivalu kjerkoli bo to mogoče. Še bom prišla med vas, ker se tu dobro počutim in festival prebudi malo Darjo v meni,« je ob podpisu plakete povedala častna pokroviteljica. »Povedat ti morm, da si super, da si čist prava Pika Nogavička brez kitk in pik in men je u čast, da si postala časna pokrovitlca in ambasadorka,« ji je rekla Pika.

Včeraj je Pika imela še enega posebnega gosta, čigar zgodba o neverjetno pogumni in močni, pa tudi neolikani deklici je v otroštvu bila njegova najljubša. Že takrat je želel postati pisatelj, čeprav je hotel biti detektiv, pri dvajsetih pa tudi cirkusant. Danes je Andrej Rozman - Roza pesnik, pisatelj, dramatik, igralec in prevajalec, ki ustvarja tako za otroke kot za odrasle, oboji pa so po svoje zahtevno občinstvo, pravi. Z njegovim obiskom se je končala ena in začela druga sezona Pikine bralne značke, ki jo pripravlja Knjižnica Velenje, sodelujejo pa tudi otroci iz petih mest Evropske prestolnice kulture 2012. Tekom leta v Pikino beležko narišejo ali napišejo obnovo štirih knjig in za nagrado dobijo Pikin gumbek, Pikino priznanje, letos še vstopnico za predstavo Svinjski pastir, trije srečneži so v žrebu dobili praktično nagrado, vsi pa so si ogledali Rozmanovo predstavo z naslovom Balon Velikon.

*- se nadaljuje -*

Sicer je v eni od umetniških četrti Pikinega mesta – Knjižni četrti – vsak dan pestro dogajanje za mlade slikobralce in črkogledce. Vsak dan listajo atlase, obračajo zemljevide, berejo o pravljičnih junakih z vseh koncev Zemlje, spoznavajo živalsko kraljestvo, se učijo pravilno obrniti knjigo in listati v pravo smer. Tekom dneva v Knjižni četrti izdelujejo kazala, da Pika ne pozabi, katero ilustracijo je nazadnje pogledala. Z metanjem na koš ugibajo imena držav in za vsako pravilno uganjeno ime dobijo Pikino medaljo. Dopoldne igrajo družabne igre iz sveta velikanov, popoldne pa na pravljični jogi doživljajo pripoved tako, da postanejo knjižni liki. Če zatavajo v pravljični labirint, jim Kekec pomaga razvozlati orientacijske simbole, da ima zgodba srečen lonec, mislim konec. Vsak dan pa se ob 17.30 začne Igriva literatura, ko šaleška ilustratorka Urška Stropnik Šonc predstavlja svoj poklic in povabi pisatelje, da skupaj prebirajo zgodbe. Danes bo prišel Igor Plohl in zalistal v knjigo z naslovom Lev Rogi najde srečo.

Danes ob 9.30 in 11.30 si lahko na Pikinem odru v Domu kulture Velenje ogledate igrano predstavo z naslovom Pika Nogavička. Ob 9.30 bo na Tomaževem in Aničinem odru v Glasbeni šoli Fran Korun Koželjski Velenje igrana ljudska pravljica Zlata ptica. Ob 10.30 bo v Lutkovni četrti Pikine dežele ob Velenjskem jezeru igrana predstava Trije prašički. Na Zelenem odru bodo ob 16.00 nastopali vrtčevski otroci v predstavi Zverjasec, pol ure kasneje pa bo v Lutkovni četrti še predstava Snežinka in Rožica.

- Konec -

cid:image001.jpg@01CB49AB.CEB7AC10**Več informacij:** Barbara Pokorny / 041 535 567 / 03 898 25 71 / www.pikinfestival.si